**Fjord1 AS - eigarvurdering**

Det er naturleg i denne orienteringa om Fjord1 AS å også seie litt om selskapet F1 Holding AS. Det er og naturleg for meg å ha nemnd det vedtaket fylkestinget gjorde i november 2015 og nokre få ord om prosessen i forkant. Dette er likevel ikkje tema for den gjennomgangen vi skal ha no. Denne vil naturleg dreie seg om driftsåret 2015.

Fylkeskommunen er dominerande eigar i Fjord1 ved at vi - gjennom F1 Holding - eig 59 % av aksjane.

Fylkesutvalet starta våren 2014 eit arbeid for å kartlegge aktuelle handlings-alternativ for eigarskapen i Fjord1. Styret i Fjord1 sitt arbeid med ein eventuell fusjon med Norled vart integrert i denne breie og overordna prosessen. Fylkes-tinget vedtok så i november 2015 ei endring i den overordna eigarskapen med 50 % nedsal - og seinare opsjon - i morselskapet F1 Holding AS til Torghatten ASA. Det står framleis att å sjå om denne transaksjonen blir godkjend.

Etter fylkestingsvedtaket trakk dei aksjonæroppnemnde styremedlemane frå fylkeskommunen i Fjord1 seg og administrerande direktør gjekk av.

Nye aksjonærvalde styremedlemar var på plass alt tidleg i desember 2015. Pål W. Lorentzen er ny styreleiar og André Høyset er konstituert administrerande direktør. Direktørstillinga har vore lyst ut med frist 1. juni.

Eg vil med dette ønskje både Pål W. Lorentzen og André Høyset hjarteleg velkomen til dette møtet.

Etter årsskiftet er det skipa einestyre i F1 Holding og fylkesrådmannen er for tida eigarrepresentant. Styret skal ivareta vanlege oppgåver og lojalt gjennomføre dei vedtaka fylkeskommunen gjer. Selskapet har ikkje sjølvstendige oppgåver utover dette.

Fjord1 AS fekk eit årsresultat på 181,9 millionar kroner i 2015. Resultatet i 2014 var på 95 millionar kroner, dvs. ein resultatforbetring på 86,9 millionar kroner. Resultatforbetringa kjem mellom anna frå avtaler om meirsal på to kontraktar gjeldande frå 1. mai 2015. I rekneskapen for 2015 er det også netto reversert 11 millionar i tidlegare nedskrivingar på kontraktar. Selskapet har hatt eit bidrag på 37,7 millionar kroner frå investering i tilknytta selskap.

Reiselivsaktiviteten i Fjord1 AS vart med verknad frå 01.01.2015 overført til selskapet The Fjords DA, som Fjord1 eig 50 % av saman med Flåm AS. Gjennom The Fjords DA blei det i 2015 kontrahert eit nytt farty som skal inn i drift på Nærøyfjorden i 2016. Resultat frå reiselivsaktiviteten i 2015 inngår i resultat frå tilknytt selskap.

Det er kontrahert to nye farty til sambanda Måløy-Oldeide og Krakhella-Rutledal-Rysjedalsvika. Begge fartya blir levert i andre halvår 2016.

Ordinær generalforsamling vart halden 24. mai 2016. Generalforsamlinga vedtok å ikkje dele ut utbytte for 2015. Om transaksjonen med Torghatten ikkje vert godkjent, er det mogleg å gjennomføre ei ekstraordinær generalforsamling og endre på dette.

Aktiviteten i 2016 vil være retta mot fortsatt inntening og kostnadskontroll i kontraktane, saman med fokus på det viktige tryggleiksarbeidet. Viktige kontraktar er ute på anbod, og selskapet legg no mykje arbeid inn mot dette.

Representantane for selskapet vil no gje ei nærare orientering om driftsåret 2015.

Jenny Følling

fylkesordførar Sogn og Fjordane